ทีเอ็มบีลดดอกเบี้ยเงินกู้มีผล 25 พ.ค.นี้
ธนาคารทหารไทย ประกาศลดดอกเบี้ยเงินกู้ 2 ประเภท ลง 0.1% มีผลตั้งแต่วันที่ 25 พ.ค. เป็นต้นไป
21 พ.ค. 2558

ธนาคารทหารไทย ประกาศลดดอกเบี้ยเงินกู้ 2 ประเภท ลง 0.1% มีผลตั้งแต่วันที่ 25 พ.ค. เป็นต้นไป
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย เปิดเผยว่า  ธนาคารได้พิจารณาปรับลดอัตราดอกเบี้ยเงินกู้ลง 0.1% เพื่อให้สอดคล้องกับภาวะตลาด โดยปรับอัตราดอกเบี้ยเงินให้สินเชื่อแบบมีระยะเวลา (เอ็มแอลอาร์) จาก   7.125%  เป็น 7.025% และอัตราดอกเบี้ยเงินให้สินเชื่อประเภทเงินเบิกเกินบัญชี (เอ็มโออาร์) ลดลงจาก 7.775% เป็น 7.675%  โดยจะมีผลตั้งแต่วันจันทร์ที่ 25 พฤษภาคม 2558 เป็นต้นไป
ทั้งนี้ ธนาคารทหารไทย เป็นธนาคารพาณิชย์แห่งที่ 3 ที่ปรับลดดอกเบี้ยเงินกู้ลง หลังจากที่เมื่อวานนี้ ธนาคารกสิกรไทยปรับลดดอกเบี้ยเงินกู้ทุกประเภทลง 0.13-0.25% และธนาคารไทยพาณิชย์ ปรับลดดอกเบี้ยเงินกู้ทุกประเภทลง 0.1-0.3% ไปแล้ว เพื่อช่วยส่งผ่านนโยบายการเงินในการกระตุ้นเศรษฐกิจและช่วยเหลือภาคธุรกิจให้มีต้นทุนที่ลดลง